മലപ്പുറത്ത് വയോജനങ്ങള്ക്ക് പോഷകാഹാര കിറ്റ് മലപ്പുറം: നഗരസഭ 202122 വാര്ഷിക പദ്ധതികളില് നൂതന ഇനമായി വയോജനങ്ങള്ക്ക് പോഷകാഹാരം. 60 വയസ്സിന് മുകളിലുള്ളവര്ക്ക് പോഷകാഹാര കിറ്റുകള് വിതരണം ചെയ്യുന്നതാണ് പദ്ധതി. 40 വാര്ഡുകളില് നിന്നായി 5600ഓളം അപേക്ഷകള് ലഭിച്ചിട്ടുണ്ട്. ഇവര്ക്കെല്ലാം പദ്ധതിയുടെ ആനുകൂല്യം ലഭിക്കും. 30 ലക്ഷം രൂപയാണ് നഗരസഭ ഇതിനായി വകയിരുത്തിയിരിക്കുന്നത്. നഗരസഭ വാര്ഷിക പദ്ധതികള് ജില്ല ആസൂത്രണ സമിതി അംഗീകരിച്ചു. 258 പുതിയതും കഴിഞ്ഞ വര്ഷങ്ങളിലെ ഇനിയും പൂര്ത്തീകരിക്കാനുള്ള 150 പദ്ധതികളും അടക്കം 408 എണ്ണത്തിനാണ് അംഗീകാരം. പദ്ധതി വിഹിതമായി 7,21,04,214 രൂപയും പട്ടികജാതി വിഭാഗങ്ങള്ക്കുള്ള പ്രത്യേക ഫണ്ടിനത്തില് ലഭിച്ച 1,49,46,800 രൂപയും അടക്കം വിവിധ മേഖലകളിലായി 36,37,34,856 രൂപയുടെ പദ്ധതികളാണ് ജില്ല ആസൂത്രണ സമിതി അംഗീകരിച്ചത്.പട്ടികജാതി ടൗണ്ഷിപ്, വിദ്യാര്ഥികള്ക്ക് പഠനമുറി, ഭിന്നശേഷി വിദ്യാര്ഥികള്ക്ക് സ്കോളര്ഷിപ്, വയോജനങ്ങള്ക്ക് കട്ടില്, കാര്ഷിക മേഖലക്കുള്ള ആനുകൂല്യങ്ങള്, കിഡ്നി രോഗികള്ക്കുള്ള ധനസഹായം തുടങ്ങിയവ ഇതിലുണ്ട്. വ്യക്തിഗത ആനുകൂല്യ അപേക്ഷകള് അംഗീകരിക്കുന്നതിനായി തൊട്ടടുത്ത ദിവസം കൗണ്സില് യോഗം ചേരാനും ആനുകൂല്യങ്ങള് വിതരണം ചെയ്യാനുമുള്ള നടപടിക്രമങ്ങള് ആരംഭിച്ചതായി സ്ഥിരം സമിതി അധ്യക്ഷന് പി.കെ. അബ്ദുല് ഹക്കീം അറിയിച്ചു.